ຍັງອີກ 3 ດັດຊະນີ ຕ້ອງບຸກເພື່ອເອົາລາວອອກຈາກຄວາມດ້ອຍພັດທະນາ17th March 2020
ການນຳເອົາປະເທດລາວເຮົາອອກຈາກບັນຊີປະເທດດ້ອຍພັດທະນາ ເປັນຄວາມໝາຍໝັ້ນທີ່ລັດຖະບານໄດ້ບຸກບືນສູ້ຊົນມາໂດຍຕະຫຼອດ ເຊິ່ງເບື້ອງຕົ້ນວ່າປີ 2020 ນີ້ຕ້ອງຫຼຸດພົ້ນ ແຕ່ປະເມີນແລ້ວເຫັນວ່າຍັງມີຫຼາຍຄາດໝາຍທີ່ເຮົາເຮັດບໍ່ທັນໄດ້ ຈິ່ງເຍື້ອນອອກໄປອີກເປັນປີ 2021 ກັບມາປະເມີນອີກຮອບ ຈາກການທົບທວນຫຼ້າສຸດພົບວ່າຍັງ 3 ດັດຊະນີໝາຍທີ່ເຮົາຕ້ອງເຮັດໃຫ້ໄດ້ຈິ່ງສາມາດກ້າວຂ້າມຈາກຄວາມດ້ອຍພັດທະນາ.
ກະຊວງການຕ່າງປະເທດຈັດກອງປະຊຸມຄະນະຊີ້ນໍາລະດັບຊາດ ເພື່ອການຈັດຕັ້ງປະຕິບັດແຜນດໍາເນີນງານ ສະຫະປະຊາຊາດ ສໍາລັບປະເທດດ້ອຍພັດທະນາເພື່ອກະກຽມໃຫ້ແກ່ການຫຼຸດພົ້ນອອກຈາກສະຖານະພາບປະເທດດ້ອຍພັດທະນາ ຈັດຂື້ນໃນຕອນເຊົ້າ ວັນທີ 16 ມິນາ 2020 ທີ່ ສູນການຮ່ວມມືສາກົນ ແລະ ການຝຶກອົບຮົມ ຫຼື ICTC ນະຄອນຫຼວງວຽງຈັນ ໂດຍການເປັນປະທານຂອງ ທ່ານ ທອງຜ່ານ ສະຫວັນເພັດ ຮອງລັດຖະມົນຕີກະຊວງການຕ່າງປະເທດ, ມີຮອງປະທານຜູ້ປະຈໍາການຄະນະຊີ້ນໍາລະດັບຊາດ, ຜູ້ຕາງໜ້າຈາກບັນດາກະຊວງ ແລະ ຂະແໜງການອ້ອມຂ້າງສູນກາງທີ່ກ່ຽວຂ້ອງເຂົ້າຮ່ວມ.
ທ່ານ ທອງຜ່ານ ສະຫວັນເພັດມີຄໍາເຫັນວ່າ: ກອງປະຊຸມຄັ້ງນີ້ ເພື່ອເປັນການເພີ່ມທະວີການກະກຽມຄວາມພ້ອມໃນດ້ານຕ່າງໆໃຫ້ແກ່ການປະເມີນ ສາທາລະນະລັດ ປະຊາທິປະໄຕ ປະຊາຊົນລາວ ເພື່ອອອກຈາກສະຖານະພາບປະເທດດ້ອຍພັດທະນາ ໂດຍຄະນະກຳມະການນະໂຍບາຍເພື່ອການພັດທະນາຂອງອົງການສະຫະປະຊາຊາດ ໃນປີ 2021, ທັງເປັນການກໍານົດນະໂຍບາຍ ແລະ ປຶກສາຫາລືວິທີທາງໃນການແກ້ໄຂຂໍ້ຄົງຄ້າງ ແລະ ສິ່ງທ້າທາຍຕ່າງໆໃນການກ້າວສູ່ໄລຍະຂ້າມຜ່ານ ແລະ ໄລຍະພາຍຫຼັງການຫຼຸດພົ້ນອອກຈາກສະຖານະພາບປະເທດດ້ອຍພັດທະນາ ເຮົາຕ້ອງເພີ່ມທະວີຄວາມຮັບຮູ້, ຄວາມເຂົ້າໃຈ ແລະ ການປະກອບສ່ວນຢ່າງຫ້າວຫັນຂອງບັນດາຂະແໜງການຕໍ່ບັນດາຄາດໝາຍສູ້ຊົນ.
ນອກນັ້ນ, ກອງປະຊຸມຍັງໄດ້ປຶກສາຫາລືແນວທາງໃນການກໍານົດຍຸດທະສາດການຮ່ວມມືກັບອົງການສະຫະປະຊາຊາດ, ຄູ່ຮ່ວມພັດທະນາ ແລະ ສາກົນ ເພື່ອເຮັດໃຫ້ການຫຼຸດພົ້ນອອກຈາກສະຖານະພາບດ້ອຍພັດທະນາຂອງລາວ ມີຄວາມຍືນຍົງ ແລະ ຮັບປະກັນບໍ່ໃຫ້ກັບມາຕົກຢູ່ໃນສະຖານະດ້ອຍພັດທະນາອີກ.
ກອງປະຊຸມຄັ້ງນີ້, ຜູ້ເຂົ້າຮ່ວມໄດ້ຮັບຟັງການລາຍງານກ່ຽວກັບກົນໄກຂະບວນການທົບທວນການຫຼຸດພົ້ນອອກຈາກສະຖານະພາບປະເທດດ້ອຍພັດທະນາຂອງຄະນະກໍາມະການນະໂຍບາຍດ້ານການພັດທະນາສະຫະປະຊາຊາດ, ຮັບຟັງຄວາມພ້ອມ ແລະ ການກະກຽມຂອງ ສາທາລະນະລັດ ປະຊາທິປະໄຕ ປະຊາຊົນລາວ ສໍາລັບຂະບວນການທົບທວນ ຄັ້ງທີ 2 ກ່ຽວກັບການຫຼຸດພົ້ນອອກຈາກສະຖານະພາບປະເທດດ້ອຍພັດທະນາໃນປີ 2021 ແລະ ການລາຍງານສະພາບລວມດ້ານສະຖິຕິຂອງບັນດາ 3 ເງື່ອນໄຂໃນການປະເມີນເພື່ອຫຼຸດພົ້ນອອກຈາກສະຖານະພາບປະເທດດ້ອຍພັດທະນາຄື: ດັດສະນີຍອດລວມລາຍຮັບແຫ່ງຊາດຕໍ່ຫົວຄົນ, ດັດສະນີຊັບສິນມະນຸດ ແລະ ດັດສະນີຄວາມບອບບາງດ້ານເສດຖະກິດ.
ພ້ອມນັ້ນ, ກອງປະຊຸມຍັງໄດ້ແລກປ່ຽນຄໍາຄິດຄໍາເຫັນ ແລະ ປຶກສາຫາລືກ່ຽວກັບສິ່ງທ້າທາຍດ້ານນະໂຍບາຍ ແລະ ການຈັດຕັ້ງປະຕິບັດທີ່ລາວໄດ້ປະເຊີນໃນການກຽມພ້ອມສຳລັບການຫຼຸດພົ້ນອອກຈາກສະຖານະພາບດ້ອຍພັດທະນາ ເປັນຕົ້ນ: ການສ້າງຄວາມເຂັ້ມແຂງໃຫ້ແກ່ຂະແໜງກະສິກໍາ, ການສຶກສາ, ສາທາລະນະສຸກ ແລະ ການຄ້າ ເພື່ອການເຕີບໃຫຍ່ຂະຫຍາຍຕົວໃຫ້ມີຄວາມຍືນຍົງ ແລະ ທົ່ວເຖິງ.
ຂອບໃຈແຫຼ່ງຂ່າວ: Lao National Radio